สนับสนุนฟื้นฟูทรัพยากรประมงจังหวัดสงขลา สร้างแหล่งอาหารแหล่งรายได้ให้ชุมชนอย่างยั่งยืน
นายเฉลิมชัย สุวรรณรักษ์ อธิบดีกรมประมง กล่าวว่า กรมประมงมีนโยบายการจัดการประมงอย่างยั่งยืน เพื่อแก้ไขปัญหาในการดำรงชีวิตของประชาชน โดยลดอุปสรรคในธุรกิจประมงพาณิชย์และประมงชายฝั่ง รวมทั้งการฟื้นฟูทรัพยากรธรรมชาติและการรักษาสิ่งแวดล้อมเพื่อสร้างการเติบโตอย่างยั่งยืน ซึ่งจังหวัดสงขลามีแหล่งน้ำที่มีความสำคัญ ได้แก่ ทะเลสาบสงขลา คลองอู่ตะเภา คลองวาด คลองรัตภูมิ และคลองระโนด เป็นต้น อีกทั้งยังมีพื้นที่ชายฝั่งทะเลขนานไปกับอ่าวไทยเป็นระยะทางประมาณ 150 กิโลเมตร ซึ่งพื้นที่ดังกล่าวถือเป็นแหล่งอนุบาลสัตว์น้ำจืดและสัตว์น้ำชายฝั่ง รวมถึงเป็นแหล่งทำการประมงที่สำคัญของชาวประมงพื้นบ้าน โดยในอดีตแหล่งน้ำเหล่านี้ต่างมีทรัพยากรสัตว์น้ำที่อุดมสมบูรณ์ เป็นแหล่งอาหารโปรตีนและแหล่งสร้างรายได้ที่สำคัญของประชาชนผู้อาศัยในชุมชนบริเวณใกล้เคียง แต่ปัจจุบันการเพิ่มขึ้นของจำนวนประชากรและการขยายเขตที่อยู่อาศัย การพัฒนาโครงสร้างพื้นฐานในด้านต่างๆ ตลอดจนการเปลี่ยนแปลงสภาพภูมิอากาศ ส่งผลกระทบต่อระบบนิเวศและทรัพยากรสัตว์น้ำในธรรมชาติ ประกอบกับการทำประมงเกินกำลังการผลิต การทำประมงด้วยเครื่องมือประมงและวิธีทำการประมงที่ไม่เหมาะสม ทำให้ทรัพยากรสัตว์น้ำในแหล่งน้ำสำคัญและชายฝั่งทะเลของจังหวัดสงขลามีปริมาณลดน้อยลง สำหรับโครงการฟื้นฟูทรัพยากรประมงในเขตจังหวัดสงขลานั้น กรมประมงต้องการฟื้นฟูทรัพยากรสัตว์น้ำโดยการปล่อยพันธุ์สัตว์น้ำ เพื่อคืนความอุดมสมบูรณ์ของแหล่งน้ำ สร้างความมั่นคงทางด้านอาหารและสร้างรายได้ให้แก่ชาวประมง เสริมความเข้มแข็งให้กับชุมชน ตลอดจนการสร้างความตระหนักและจิตสำนึกในความรับผิดชอบร่วมกันของประชาชนในการฟื้นฟูอนุรักษ์ทรัพยากรสัตว์น้ำใกล้บ้าน ให้มีไว้ใช้ประโยชน์ได้อย่างยั่งยืน ภายใต้เงื่อนไขความเหมาะสมของธรรมชาติและสิ่งแวดล้อมต่อชีวิตสัตว์น้ำในแต่ละชนิด กรมประมง ปล่อยพันธุ์สัตว์น้ำ จำนวนทั้งสิ้น 9,000,000 ตัว โดยแบ่งเป็น การปล่อยพันธุ์สัตว์น้ำจืดลงสู่คลองระโนด เชื่อมต่อทะเลสาบสงขลา จำนวน 3,550,000 ตัว ประกอบด้วย กุ้งก้ามกราม ปลาสุลต่าน ปลาตะเพียนและปลากระแห และการปล่อยพันธุ์สัตว์น้ำชายฝั่งลงสู่บริเวณชายฝั่งทะเลจังหวัดสงขลา จำนวน 5,450,000 ตัว เพื่อฟื้นฟูทะเลสาบสงขลาเพื่อเพิ่มการผลิต และปล่อยลูกพันธุ์สัตว์น้ำมาอย่างต่อเนื่องตั้งแต่ปี พ.ศ. 2545 จนถึงปัจจุบัน ปีละไม่ต่ำกว่า 60 ล้านตัว โดยบูรณาการร่วมกันระหว่างภาครัฐและประชาชน ซึ่งกิจกรรมดังกล่าวได้ก่อให้เกิดรายได้แก่ชาวประมง และเป็นแหล่งอาหารโปรตีนที่มีความสำคัญให้แก่ประชาชนที่อาศัยอยู่โดยรอบทะเลสาบสงขลา